I 1959 ble Landås menighet skilt ut av Fridalen, og det ble behov for et eget kirkebygg for den nye menigheten. Det ble avholdt en arkitektkonkurranse som ble vunnet av Ola Kielland-Lund. Statens bygge- og eiendomsdirektorat foreslo imidlertid å speilvende kirken i forhold til Lunds tegninger, noe som ble tatt til følge. I 1964 startet byggingen, og 27. november 1966 ble den nye kirken vigslet.